題王順伯秘書所藏蘭亭修禊帖
作者：袁說友
朝代：宋

paragraphs: 永和九年暮春日，蘭亭修禊羣賢集。
含毫欲下意已先，媚日暄風佐摇筆。
當時一筆三百字，但說斯文感今昔。
誰知已作尤物看，流傳人間天上得。
天高地遠閟不示，僅許一二翻摹勒。
忽然飛上白雲俱，徑入昭陵陪玉骨。
識真之士已絕少，真者一去嗟難覓。
紛紛好事眼空眩，只把殘碑慕真迹。
蕭郎袖去明真贋，定武傳來差甲乙。
如丁如爪辨形似，不豐不露分肥瘠。
人亡無復見風流，漫費精神疲得失。
臨川先生天下士，古貌古心成古癖。
搜奇日富老不厭，如渴欲飲饑欲食。
有時瞥眼道傍見，倒屣迎之如不及。
牙籤軸已過三萬，集古錄多千卷帙。
平生著意右軍處，並蓄兼收一何力。
賞音本在筆墨外，何必此優而彼劣。
清波萬頃渾一點，明月一輪雲半入。
是中元不礙真趣，氣象典刑尤歷歷。
知我罪我春秋乎，政爾未容言語直。
我方隨羣厚其嗜，門戶弗彊纔僅立。
幾年冥搜政無那，剩欲流涎分半席。
閲公善本三四五，不覺長歌書卷側。
羲之死矣空費公家九萬箋，安得斯人寫金石。